b"\n_START_ARTICLE_\nBartolomeo Genga\n_START_SECTION_\nBiografia\n_START_PARAGRAPH_\nNat a Cesena, on el pare Gerolamo es trobava al servei del duc d'Urbino Francesco Maria I della Rovere, en exili, va ser destinat a l'estudi de la gram\xc3\xa0tica, per\xc3\xb2 amb resultats ben modestos. A l'edat de 18 anys, son pare va constar la seua inclinaci\xc3\xb3 vers el dibuix, i el va tenir com a aprenent durant dos anys. Despr\xc3\xa9s el va enviar a Flor\xc3\xa8ncia, sota la supervisi\xc3\xb3 del pintor i arquitecte Giorgio Vasari i de l'escultor Bartolomeo Ammannati, dels quals va treure els coneixements b\xc3\xa0sics en les disciplines art\xc3\xadstiques._NEWLINE_Tres anys despr\xc3\xa9s va tornar amb el pare, el qual s'havia instal\xc2\xb7lat a Pesaro al servei del duc retornat de l'exili, i on es trobava treballant en la construcci\xc3\xb3 de l'esgl\xc3\xa9sia de Sant Joan Baptista. Aquest, adonant-se de la capacitat del seu fill en arquitectura li va ensenyar en uns mesos els principis de la perspectiva, i despr\xc3\xa9s el va enviar a Roma, a estudiar les importants obres que a l'\xc3\xa8poca es trobaven en construcci\xc3\xb3. Hi va romandre prop de quatre anys._NEWLINE_Tornat a Urbino, es va posar al servei del duc Guidobaldo II della Rovere, qui en l'\xc3\xadnterim havia succe\xc3\xaft Francesco Maria, de fet ajudant son pare en l'activitat de responsable de les obres de construcci\xc3\xb3 del ducat i dels palaus de la cort, i se li va encarregar el moblament i la decoraci\xc3\xb3 per al matrimoni del duc amb Vittoria Farnese._NEWLINE_Va visitar la Llombardia i el V\xc3\xa8neto en companyia del duc, el qual hi havia anat en qualitat de general del senyoriu de Ven\xc3\xa8cia per supervisar les fortificacions. Ac\xc3\xad, Bartolomeo Genga es va encarregar d'estudiar i projectar les dites fortificacions, en particular les de la Porta de San Felice, a Verona._NEWLINE_Poc despr\xc3\xa9s de tornar a Urbino, va morir son pare i Bartolomeo va assumir el c\xc3\xa0rrec de responsable de les obres de tot el ducat i es va dedicar sobretot a la construcci\xc3\xb3 de l'esgl\xc3\xa9sia de Sant Joan Baptista, segons el projecte patern. En l'\xc3\xadnterim es va ocupar de la construcci\xc3\xb3 dels nous apartaments del duc al palau de Pesaro, que van ser tan apreciats que li valgueren una comanda an\xc3\xa0loga per al palau ducal d'Urbino._NEWLINE_Amb el transcurs dels anys, els serveis de Bartolomeo Genga van anar sent reclamats per altres corts, per\xc3\xb2 rarament el duc va consentir privar-se'n, encara que fos temporalment, de l'arquitecte, com per exemple quan el rei de Boh\xc3\xa8mia, que al seu retorn d'Espanya va passar per It\xc3\xa0lia i veient les fortificacions de Verona va demanar in\xc3\xbatilment al duc Guidobaldo II que el deixara anar a supervisar la construcci\xc3\xb3 d'obres semblants a la seua terra. Tamb\xc3\xa9 els genovesos van demanar in\xc3\xbatilment els serveis de l'arquitecte._NEWLINE_Mentrestant Bartolomeo Genga havia continuat i gaireb\xc3\xa9 acabat l'esgl\xc3\xa9sia de Sant Joan Baptista de Pesaro, havia projectat i constru\xc3\xaft un model per a una porta en la mateixa ciutat que mai no seria realitzat i havia projectat l'esgl\xc3\xa9sia de Montelabbate i la de Sant Pere a Mondavio._NEWLINE_Despr\xc3\xa9s de l'ascensi\xc3\xb3 al trom pontifici del papa Juli III, qui havia nomenat al duc d'Urbino Capit\xc3\xa0 General de la Sant Esgl\xc3\xa9sia, Bartolomeo va traslladar-se a Roma en companyia del duc i hi va projectar algunes fortificacions per enc\xc3\xa0rrec del mateix papa._NEWLINE_Finalment, a petici\xc3\xb3 del Gran Mestre de l'Orde de Malta, el duc d'Urbino va concedir despr\xc3\xa9s de dos mesos d'insist\xc3\xa8ncia, que Bartolomeo Genga es traslladara a Malta, on els cavallers de dita Orde no nom\xc3\xa9s tenien la intenci\xc3\xb3 de construir imponents fortificacions per defensar-se dels trurcs, sin\xc3\xb3 tamb\xc3\xa9 de construir dues noves ciutats per poder reunir-hi els habitants dels nombrosos petits llogarets dispersos per tota l'illa._NEWLINE_Aix\xc3\xad va partir cap a Malta el 20 de gener de 1558, per\xc3\xb2 a causa d'una aturada for\xc3\xa7osa a Sic\xc3\xadlia deguda a l'adversitat de les condicions mar\xc3\xadtimes, no hi arrib\xc3\xa0 fins a l'11 de mar\xc3\xa7._NEWLINE_Aix\xc3\xad doncs, va comen\xc3\xa7ar a ocupar-se de tot all\xc3\xb2 que li va encarregar el Gran Mestre: va projectar bona part de les fortificacions, una de les dues ciutats, algunes esgl\xc3\xa9sies i un nou palau destinat a resid\xc3\xa8ncia del mateix Gran Mestre. Gran part d'aquestes obres mai no van ser executades, en part perqu\xc3\xa8 Genga va emmalaltir de pulmonia i va morir als 17 dies. Va ser enterrat a la mateixa illa de Malta."